Venus
Venus, italisk-romersk gudinde for kærlighed, tidligt opfattet som identisk med grækernes Afrodite, ofte afbildet sammen med Amor.
Venus havde flere templer i Rom og spillede en særlig rolle i romersk bevidsthed som mor til Æneas og derved til hele romerfolket, bedst udtrykt af Lucrets: "Ophav til romernes æt, du fryd for mænd som for guder, Venus vor mor!".
I terningspil hed det bedste kast Venus, og gudinden har tydelige fællestræk med Fortuna, lykkens gudinde.